*****

ΚΑΝΟΝΙΣΜΟΣ (ΕΟΚ) αριθ. 1851/82 ΤΗΣ ΕΠΙΤΡΟΠΗΣ

της 9ης Ιουλίου 1982

περί αναστολής της εφαρμογής στον τομέα της ζάχαρης ορισμένων διατάξεων του κανονισμού (ΕΟΚ) αριθ. 2730/79 για την περίοδο εμπορίας 1982/83

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως της αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 606/82 (2), και ιδίως το άρθρο 19 παράγραφος 7 και το άρθρο 39 εδάφιο δεύτερο,ω

Εκτιμώντας:

ότι, επειδή ορισμένες εξαγωγές είναι δυνατόν να οδηγήσουν σε καταχρήσεις, ιδίως όταν το ύψος του ποσού της επιστροφής κατά την εξαγωγή υπερβαίνει τις φορολογικές επιβαρύνσεις κατά την εισαγωγή, ο κανονισμός (ΕΟΚ) αριθ. 2730/79 της Επιτροπής της 29ης Νοεμβρίου 1979 περί των κοινών λεπτομερειών εφαρμογής του καθεστώτος των επιστροφών κατά την εξαγωγή για τα γεωργικά προϊόντα (3), όπως τροποποιήθηκε τελευταία από τον κανονισμό (ΕΟΚ) αριθ. 202/82 (4), προβλέπει στο άρθρο 10, στην περίπτωση αυτή, η πληρωμή της επιστροφής να ισχύει όχι μόνον για το προϊόν που έχει εγκαταλείψει το γεωγραφικό έδαφος της Κοινότητος, αλλά επίσης για το προϊόν που έχει εισαχθεί σε τρίτη χώρα·

ότι η Κοινότητα έχει μεγάλο πλεόνασμα στον τομέα της ζάχαρης· ότι η διάρθρωση των τιμών της, κυρίως η σχέση μεταξύ της τιμής παρεμβάσεως και της τιμής κατωφλίου, επιτρέπει την εξασφάλιση σε κάθε περιοχή της, κατά προτεραιότητα, προμήθειας ζάχαρης που έχει παραχθεί στην Κοινότητα· ότι από τα δεδομένα αυτά και τη διάρθρωση της κοινοτικής αγοράς ζάχαρης, προκύπτει το γεγονός ότι δεν εισήχθη ποτέ ζάχαρη από την παγκόσμια αγορά σε σημαντικές ποσότητες, και τούτο μετά τη θέση σε ισχύ, τον Ιούλιο 1968, της κοινής οργανώσεως αγοράς στον τομέα της ζάχαρης · ότι, ως εκ τούτου, οι προαναφερθείσες διατάξεις του κανονισμού (ΕΟΚ) αριθ. 2730/79 δεν είναι απαραίτητες a priori για τον τομέα της ζάχαρης·

ότι οι εξαγωγές ζάχαρης πραγματοποιούνται κατά μεγάλο μέρος τμηματικά· ότι η χορήγηση αποδείξεως εισαγωγής στις τρίτες χώρες αποτελεί δυσχερές έργο στην περίπτωση τέτοιων εισαγωγών, όπου οι εισαγωγείς υφίστανται τη χρηματική επίπτωση επί των επιστροφών που καταβάλλονται στο πλαίσιο των διαγωνισμών που προκηρύσσονται εν όψει του καθορισμού τους· ότι, κατά συνέπεια, κάθε αύξηση αυτού του είδους των επιστροφών έχει σαν συνέπεια την αύξηση των εξόδων διαθέσεως των πλεονασμάτων της ζάχαρης και συνεπώς των εξόδων των παραγωγών που φέρουν εξ ολοκλήρου το βάρος· ότι, ως εκ τούτου, λαμβανομένων υπόψη των ανωτέρω, φαίνεται ορθό να ανασταλεί η εφαρμογή των εν λόγω διατάξεων του κανονισμού (ΕΟΚ) αριθ. 2730/79 στον τομέα της ζάχαρης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αναστέλλεται η εφαρμογή των διατάξεων του άρθρου 10 παράγραφος 1 του κανονισμού (ΕΟΚ) αριθ. 2730/79 για τις περιπτώσεις που αναφέρονται υπό β της εν λόγω παραγράφου για τις εξαγωγές των προϊόντων που αναφέρονται στο άρθρο 1 παράγραφο 1 υπό α του κανονισμού (ΕΟΚ) αριθ. 1785/81 και πραγματοποιούνται κατά την περίοδο 1982/83.

Άρθρο 2

Εν όψει αναθεωρήσεως - εάν θεωρηθεί απαραίτητο - του μέτρου που προβλέπεται στο άρθρο 1 και με την επιφύλαξη του άρθρου 5 υπό 1 του κανονισμού (ΕΟΚ) αριθ. 955/70 της Επιτροπής (5), τα Κράτη μέλη ανακοινώνουν στην Επιτροπή πριν από την 16η ώρα της ημέρας καταθέσεως, κάθε αίτηση χορηγήσεως πιστοποιητικού εισαγωγής των προϊόντων που αναφέρονται στο άρθρο 1, εκτός όσον αφορά τις αιτήσεις για το πιστοποιητικό που αναφέρεται στο άρθρο 6 του κανονισμού (ΕΟΚ) αριθ. 2630/81 (6) και αφορούν ποσότητα άνω των 50 τόνων.

Άρθρο 3

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 9 Ιουλίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 177 της 1. 7. 1981, σ. 4.

(2) ΕΕ αριθ. L 74 της 18. 3. 1982, σ. 1.

(3) ΕΕ αριθ. L 317 της 12. 12. 1979, σ. 1.

(4) ΕΕ αριθ. L 21 της 29. 1. 1982, σ. 23.

(5) ΕΕ αριθ. L 114 της 27. 5. 1970, σ. 16.

(6) ΕΕ αριθ. L 258 της 11. 9. 1981, σ. 16.